ฮั่งเส็งปิดเพิ่มขึ้น 246.99 จุด ขานรับดาวโจนส์,หุ้นจีนบวก
ฮั่งเส็งปิดเพิ่มขึ้น 246.99 จุด ขานรับดาวโจนส์,หุ้นจีนบวก
22 ส.ค. 2560

ดัชนีฮั่งเส็งตลาดหุ้นฮ่องกงปิดวันนี้ปรับตัวเพิ่มขึ้น โดยดัชนีฮั่งเส็งทะยาน 246.99 จุด หรือ 0.91% ปิดวันนี้ที่ 27,401.67 จุด ขานรับดัชนีดาวโจนส์ตลาดหุ้นนิวยอร์กที่ปิดในแดนบวกเมื่อคืนนี้ เนื่องจากนักลงทุนเข้าช้อนซื้อเก็งกำไรหลังจากตลาดร่วงลงอย่างหนักในช่วงที่ผ่านมา นอกจากนี้ บรรยากาศการซื้อขายที่คึกคักยังได้อานิสงส์จากตลาดหุ้นเซี่ยงไฮ้ที่ปรับตัวขึ้น จากกระแสคาดการณ์เกี่ยวกับการปฏิรูปความเป็นเจ้าของในกิจการรัฐวิสาหกิจของจีน
ทั้งนี้ นักลงทุนจับตาการเปิดเผยผลประกอบการของบริษัทจดทะเบียนด้วยมุมมองที่เป็นบวก ขณะเดียวกัน นักลงทุนต่างรอดูการประชุมเศรษฐกิจประจำปีของธนาคารกลางสหรัฐ (เฟด) ซึ่งจะจัดขึ้นที่เมืองแจ็กสัน โฮล รัฐไวโอมิง ในวันที่ 24-26 ส.ค.นี้ โดยหัวข้อการประชุมในปีนี้คือ “Fostering a Dynamic Global Economy”